แมวหลวง
ถ้าตัวเงินตัวทองเป็นสัตว์โลกน่ารักที่อยู่คู่ทำเนียบรัฐบาลไทย ก็นับได้ว่าน้องเหมียวเป็นสัตว์น่ารักที่อยู่คู่แบงก์ชาติมาเนิ่นนาน
21 ก.พ. 2558

โดย...สปาย 008
ถ้าตัวเงินตัวทองเป็นสัตว์โลกน่ารักที่อยู่คู่ทำเนียบรัฐบาลไทย ก็นับได้ว่าน้องเหมียวเป็นสัตว์น่ารักที่อยู่คู่แบงก์ชาติมาเนิ่นนาน เดินเข้าออกรั้ววังบางขุนพรหมได้อย่างสะดวก รปภ.ก็ไม่ไล่
คนกับแมวอยู่ด้วยกันอย่างราบรื่นมานาน แต่เมื่อสองสัปดาห์ก่อนที่แบงก์ชาติจะเปิดอาคารใหม่ ซึ่งได้กราบบังคมทูลสมเด็จพระเทพรัตนราชสุดาฯ สยามบรมราชกุมารี เสด็จพระราชดำเนินไปทรงเป็นประธานเปิดอาคารใหม่ ทำให้เจ้าหน้าที่ฝ่ายจัดงานของแบงก์ชาตินอนหลับไม่เต็มตา เพราะงานจัดนอกอาคาร เกรงว่าบรรดาเหล่าแมวเหมียวที่เดินเล่นในแบงก์ชาติทุกวันอาจจะเดินนวยนาดเข้ามาในงานโดยไม่ได้รับเชิญ
ว่าแล้วก็เกิดมหกรรมไล่จับน้องเหมียวขึ้น โดยเจ้าหน้าที่ตกลงกันว่าจะจับน้องเหมียวขังกรงไว้ก่อนให้ข้าวให้น้ำ เมื่อเสร็จงานก็จะประกาศให้คนแบงก์ชาติที่ใจบุญมารับน้องเหมียวไปอุปการะที่บ้าน รออยู่สัก 1-2 สัปดาห์แล้วถ้าไม่มีใครรับไปเลี้ยง ก็จะนำเจ้าเหมียวพเนจรเหล่านี้ไปส่งสถานรับเลี้ยงแมวจรจัดต่อไป
หลังงานผ่านไป วันรุ่งขึ้นพนักงานแบงก์ชาติที่อ่านประกาศหาบ้านให้น้องเหมียวก็แวะมาดูแมวไปเลี้ยง เพราะบางคนก็คุ้นเคยกับเจ้าเหมียวซื้อขนมให้กินกันอยู่บ่อยๆ  แต่ปรากฏว่าแมวเหมียว 20 กว่าตัวหายไปแล้ว ไม่รู้มือดีที่ไหนแอบปล่อยน้องเหมียวให้เดินเล่นเป็นอิสระในรั้วแบงก์ชาติเหมือนเดิม